N Á V R H

OPATRENIE
Ministerstva financií Slovenskej republiky
z   ... 2015
 č. MF/        /2015-74,
ktorým sa ustanovuje skúšobný poriadok na vykonanie audítorskej skúšky,
skúšky spôsobilosti a preskúšania

Ministerstvo financií Slovenskej republiky podľa § 17 ods. 2 zákona č.  ... /2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov (ďalej len „zákon“) ustanovuje:

§ 1
Týmto opatrením sa ustanovuje skúšobný poriadok na vykonanie audítorskej skúšky, skúšky spôsobilosti a preskúšania.

§ 2
(1) Žiadosť o vykonanie audítorskej skúšky, skúšky spôsobilosti a preskúšania sa podáva Úradu pre dohľad nad výkonom auditu (ďalej len „úrad“). Vzor žiadosti o vykonanie audítorskej skúšky, skúšky spôsobilosti a preskúšania je uvedený v prílohe č. 1.
(2) Prílohou žiadosti o vykonanie audítorskej skúšky sú doklady preukazujúce skutočnosti uvedené v § 3 ods. 1 písm. c) až f), § 3 ods. 8 písm. b) až e) a § 3 ods. 10 zákona. Prílohou žiadosti o vykonanie audítorskej skúšky sú aj doklady vystavené školiteľom, preukazujúce absolvovanie praktickej odbornej prípravy podľa § 3 ods. 2 zákona.
(3) Prílohou žiadosti o vykonanie skúšky spôsobilosti sú doklady preukazujúce skutočnosti uvedené v § 3 ods. 1 písm. e) a f), § 3 ods. 5 písm. a) a b), § 3 ods. 8 písm. b) až e) a § 3 ods. 10 zákona.
(4) Prílohou žiadosti pri opakovaní audítorskej skúšky alebo skúšky spôsobilosti sú doklady podľa odseku 2 alebo 3, ak prišlo k zmene skutočností v nich uvedených. Potvrdenie toho, že nedošlo k zmene skutočností  dokladoch podľa odseku 2 alebo 3 sa preukazuje čestným vyhlásením uchádzača.
(5) Prílohou žiadosti o vykonanie audítorskej skúšky, skúšky spôsobilosti a preskúšania je doklad preukazujúci zaplatenie poplatku.

§ 3
(1) Ak podaná žiadosť o vykonanie audítorskej skúšky alebo skúšky spôsobilosti uchádzača spĺňa náležitosti uvedené v § 2, pozvánka na audítorskú skúšku alebo skúšku spôsobilosti sa zasiela uchádzačovi najneskôr jeden mesiac pred termínom ich konania.
(2) Pozvánka na preskúšanie sa zasiela uchádzačovi na základe jeho žiadosti podľa § 9 ods. 8 zákona. Súčasťou pozvánky je okruh tém, ktoré môžu byť obsahom preskúšania, vrátane zoznamu odporúčanej literatúry.
(3) Audítorská skúška a skúška spôsobilosti prebieha v októbri. Žiadosť o vykonanie audítorskej skúšky alebo skúšky spôsobilosti možno podať do konca júna príslušného kalendárneho roka, v ktorom sa chce uchádzač zúčastniť audítorskej skúšky alebo skúšky spôsobilosti.
(4) Preskúšanie prebieha podľa potreby, najviac dvakrát ročne.
(5) Okruhy tém, ktoré môžu byť obsahom audítorskej skúšky alebo skúšky spôsobilosti, vrátane zoznamu odporúčanej literatúry, sa zverejnia na webovom sídle úradu najneskôr štyri mesiace pred termínom konania audítorskej skúšky alebo skúšky spôsobilosti.
§ 4
(1) Audítorská skúška prebieha v písomnej forme a skladá sa z troch čiastkových skúšok, ktorých obsahom sú
a) znalosti účtovníctva v rozsahu
1. základných princípov účtovníctva,
2. medzinárodných účtovných štandardov (IAS/IFRS),
3. finančného účtovníctva,
4. finančného výkazníctva a účtovnej závierky podnikateľov,
5. konsolidovanej účtovnej závierky,
6. postupov účtovania pre podnikateľov,
7. postupov účtovania pre zdravotné poisťovne,
8. požiadaviek na zverejňovanie účtovných závierok,
9. účtovníctva neziskových organizácií,
10. účtovníctva rozpočtových organizácií a príspevkových organizácií,
11. účtovníctva obcí a vyšších územných celkov,
12. účtovníctva ostatných nepodnikateľských subjektov podliehajúcich auditu,
b) znalosti
1. audítorských postupov, metód a techník vrátane medzinárodných audítorských štandardov,
2. Etického kódexu audítora vydaného Medzinárodnou federáciou účtovníkov (IFAC),
3. zákona č. ..../2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov,
c) znalosti
1. ekonómie, finančného riadenia a finančnej analýzy,
2. manažérskeho účtovníctva podnikateľov,
3. potrebné na výkon auditu, a to v tomto rozsahu:
3a. Občiansky zákonník v znení neskorších predpisov v rozsahu prvej časti ôsmej hlavy, druhej časti prvej hlavy, šiestej časti a ôsmej časti prvej až osemnástej hlavy,
3b. Obchodný zákonník v znení neskorších predpisov v rozsahu prvej až tretej časti,
3c. zákon č. 595/2003 Z. z. o dani z príjmov v znení neskorších predpisov,
3d. zákon č. 222/2004 Z. z. o dani z pridanej hodnoty v znení neskorších predpisov,
3e. zákon Slovenskej národnej rady č. 563/2009 Z. z.. o správe daní (daňový poriadok) a o zmene a doplnení niektorých zákonov v znení neskorších predpisov,
3f. zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
3g. zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov,
3h. zákon č. 566/2001 Z. z. o cenných papieroch a investičných službách a o zmene a doplnení zákonov (zákon o cenných papieroch) v znení neskorších predpisov,
3i. zákon č. 429/2002 Z. z. o burze cenných papierov v znení neskorších predpisov,
3j. zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov,
3k. Zákonník práce v znení neskorších predpisov v rozsahu prvej až štvrtej časti, šiestej časti, siedmej časti § 152 až 156 a ôsmej až deviatej časti,
3l. zákon č. 2/1991 Zb. o kolektívnom vyjednávaní v znení neskorších predpisov,
3m. zákon č. 663/2007 Z. z. o minimálnej mzde v znení neskorších predpisov,
3n. zákon č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení neskorších predpisov,
3o. zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov,
3p. zákon č. 461/2003 Z. z. o sociálnom poistení v znení neskorších predpisov v rozsahu prvej časti druhej hlavy prvého dielu a štvrtej časti prvej hlavy § 231,
3q. zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov v rozsahu druhej časti,
3r. zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov v rozsahu § 56,
3s. zákon č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov v rozsahu § 30,
3t. zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, v znení neskorších predpisov v rozsahu tretej časti prvej hlavy § 67a, štvrtej časti prvej hlavy § 71 a § 72 a piatej časti § 80 a § 81,
3u. zákon č. 530/2003 Z. z. o obchodnom registri a o zmene a doplnení niektorých zákonov v znení neskorších predpisov,
3v. Trestný zákon v znení neskorších predpisov v rozsahu druhej časti štvrtej, piatej a ôsmej hlavy,
3w. zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov,
3x. zákon Národnej rady Slovenskej republiky č. 152/1994 Z. z. o sociálnom fonde a o zmene a doplnení zákona č. 286/1992 Zb. o daniach z príjmov v znení neskorších predpisov, v znení neskorších predpisov,
3y. informačné systémy riadenia, riadenie rizika a vnútornej kontroly, systémy spracovania dát, matematické a štatistické metódy využívané pri výkone auditu.
(2) Audítorská skúška môže prebiehať najviac 14 hodín a vykonáva sa najviac šesť hodín v jednom dni.

§ 5
(1) Skúška spôsobilosti prebieha v písomnej forme a skladá sa z dvoch čiastkových skúšok, ktorých obsahom je účtovníctvo podľa § 4 ods. 1 písm. a) s výnimkou druhého bodu a oblasti podľa § 4 ods. 1 písm. c) s výnimkou prvého a druhého bodu a bodu 3y.
(2) Skúška spôsobilosti môže prebiehať najviac sedem hodín a vykonáva sa v jeden deň.

§ 6
(1) Preskúšanie prebieha v písomnej forme a skladá sa z troch čiastkových skúšok, ktorých obsahom sú oblasti podľa § 4 ods. 1.
(2) Preskúšanie môže prebiehať najviac sedem hodín a vykonáva sa v jeden deň.
(3) O priebehu preskúšania sa vyhotoví zápisnica, ktorej súčasťou je aj výsledok preskúšania, ktorý sa oznámi štatutárnemu audítorovi do 15 dní odo dňa vykonania preskúšania.

§ 7
(1) Čiastkové skúšky pri audítorskej skúške, skúške spôsobilosti alebo preskúšaní sa vykonávajú anonymne, pričom uchádzači sú označení prideleným kódom.
(2) Čiastkové skúšky pri audítorskej skúške, skúške spôsobilosti alebo preskúšaní sa vypracovávajú samostatne, pričom uchádzač môže použiť pre jednotlivé čiastkové skúšky len pomôcky určené skúšobnou komisiou úradu.
(3) Výsledok čiastkovej skúšky pri audítorskej skúške, skúške spôsobilosti alebo preskúšaní sa hodnotí kvalifikačným stupňom „uspel“ alebo „neuspel“. Uchádzač je v čiastkovej skúške úspešný, ak získal najmenej 70 % z celkového počtu bodov.

§ 8
Osvedčenie o spôsobilosti na výkon auditu (ďalej len „certifikát“) sa vydáva uchádzačovi na základe rozhodnutia skúšobnej komisie úradu o výsledku audítorskej skúšky alebo skúšky spôsobilosti, oznámeného uchádzačovi najneskôr do 30 dní odo dňa ich úspešného vykonania. V rovnakej lehote sa oznamuje uchádzačovi aj rozhodnutie o neúspešnom vykonaní audítorskej skúšky alebo skúšky spôsobilosti.

§ 9
Poplatok za
a) audítorskú skúšku je v úhrne 510 eur, pričom za každú čiastkovú skúšku a jej opakovanie je poplatok 170 eur,
b) skúšku spôsobilosti je v úhrne 500 eur, pričom za každú čiastkovú skúšku a jej opakovanie je poplatok 250 eur,
c) preskúšanie je v úhrne 696 eur, pričom za každú čiastkovú skúšku a jej opakovanie je poplatok 232 eur.

§ 10
Skúšobná komisia úradu má deväť členov.

§ 11
(1) Uchádzačovi, ktorý sa na audítorskú skúšku, skúšku spôsobilosti alebo preskúšanie nemohol dostaviť zo závažného dôvodu a svoju neúčasť riadne písomne ospravedlnil, a to najneskôr tri dni pred termínom konania audítorskej skúšky, skúšky spôsobilosti alebo preskúšania, sa uhradený poplatok za audítorskú skúšku, skúšku spôsobilosti alebo preskúšanie vráti.
(2) Neúčasť uchádzača na audítorskej skúške, skúške spôsobilosti alebo preskúšaní možno ospravedlniť v deň ich konania, a to najneskôr pred jej začiatkom, len v prípade úrazu alebo choroby uchádzača, ktoré sú preukázané lekárskym potvrdením alebo ospravedlnením v iných závažných preukázaných prípadoch. Lekárske potvrdenie alebo iné ospravedlnenie musí byť doručené úradu najneskôr v deň konania audítorskej skúšky, skúšky spôsobilosti alebo preskúšania, v ostatných závažných prípadov bez zbytočného odkladu.
(3) Na dodatočné ospravedlnenia pri neúčasti na audítorskej skúške, skúške spôsobilosti a preskúšaní sa neprihliada.
(4) Neospravedlnená neúčasť na prihlásený termín alebo ak skúšobná komisia úradu neuznala dôvody ospravedlnenia, sa posudzuje ako neúspešné zloženie audítorskej skúšky, skúšky spôsobilosti alebo preskúšania a uhradený poplatok za audítorskú skúšku, skúšku spôsobilosti alebo preskúšanie sa nevráti.

§ 12

Týmto opatrením sa preberajú právne záväzné akty Európskej únie uvedené v prílohe č. 2.
§ 13
Prechodné ustanovenie
Žiadosť podaná podľa doterajšieho právneho predpisu sa považuje za žiadosť podanú podľa tohto opatrenia.

§ 14
Zrušovacie ustanovenie
	Zrušuje sa opatrenie Ministerstva financií Slovenskej republiky z 9. júla 2008 č. MF/13522/2008-74, ktorým sa ustanovuje skúšobný poriadok na vykonanie audítorskej skúšky, skúšky spôsobilosti a preskúšania (oznámenie č. 274/2008 Z. z.).

Čl. II
Toto opatrenie nadobúda účinnosť 17. júna 2016.

Peter Kažimír
podpredseda vlády a minister financií

Príloha č. 1 k opatreniu č. MF/     /2015-74
Vzor
Žiadosť o vykonanie
audítorskej skúšky, skúšky spôsobilosti a preskúšania
Podľa zákona č. ...../2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov a opatrenia Ministerstva financií Slovenskej republiky č. MF/     /2015-74, ktorým sa ustanovuje skúšobný poriadok na vykonanie audítorskej skúšky, skúšky spôsobilosti a preskúšania žiadam

o vykonanie*):	Termín*):		
	audítorskej skúšky		Riadny	1. čiastková skúška		
	skúšky spôsobilosti		Opakovaný	2. čiastková skúška		
	preskúšania			3. čiastková skúška		
A. Osobné údaje uchádzača 	
Priezvisko		Meno		Titul		
Dátum a miesto narodenia		
Trvalý pobyt (presná adresa)		
Prechodný pobyt (presná adresa)		
Korešpondenčná adresa 		
E-mailová adresa		
Telefónne číslo		
B. vyplní iba uchádzač o vykonanie audítorskej skúšky (asistent audítora)	
Vzdelanie (názov vysokej školy a fakulty)		
Evidenčné číslo asistenta audítora (SKAU)		Meno a priezvisko
školiteľa		
Dĺžka odbornej praxe v
účtovníctve  (počet rokov, mesiacov)		Dĺžka praktickej odbornej prípravy (počet rokov, mesiacov)		
C. Vyplní iba uchádzač o vykonanie skúšky spôsobilosti (euroaudítor alebo audítor z tretej krajiny)	
Názov a adresa orgánu, ktorý vydal osvedčenie o spôsobilosti na výkon auditu (ďalej len „certifikát“) alebo licenciu, prípadne iné oprávnenie na výkon audítorskej činnosti		
Číslo osvedčenia alebo licencie, prípadne iného oprávnenia na výkon audítorskej činnosti		
D. Informácia o zaplatení poplatku	
Výška poplatku		Dátum úhrady poplatku		
Číslo účtu, z ktorého bol poplatok uhradený		

Súhlasím so spracovaním osobných údajov Úradom pre dohľad nad výkonom auditu podľa zákona č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z.

V ........................................... dňa.........................................

......................................................................
vlastnoručný podpis uchádzača

*) Vyznačí sa „x“.

Príloha č. 2  

ZOZNAM PREBERANÝCH PRÁVNE ZAVÄZNÝCH AKTOV EURÓPSKEJ ÚNIE

Smernica Európskeho parlamentu a Rady 2006/43/ES zo 17. mája 2006 o štatutárnom audite ročných účtovných závierok a konsolidovaných účtovných závierok, ktorou sa menia a dopĺňajú smernice Rady 78/660/EHS a 83/349/EHS a ktorou sa zrušuje smernica Rady 84/253/EHS (Ú. v. EÚ L 157, 9. 6. 2006), v znení smernice Európskeho parlamentu a Rady 2008/30/ES (Ú. v. EÚ L 81, 20. 3. 2008), v znení smernice Európskeho parlamentu a Rady 2013/34/EÚ (Ú. v. EÚ L 182, 29. 6. 2013), v znení smernice Európskeho parlamentu a Rady 2014/56/EÚ (Ú. v. EÚ L 158, 27. 5. 2014).